Hannunvaakuna

**Hannunvaakuna** (⌘) eli **käpälikkö** on esikristillinen symboli, jota on perinteisesti käytetty koristeluun monessa maailman kolkassa, etenkin Pohjois-Euroopassa ja Virossa, jossa se esiintyy muun muassa Kastren kunnan lipussa ja vaakunassa. Suomessa on ollut tapana maalata käpälikköjä talojen tai latojen seiniin suojaamaan rakennusten asukkeja huonolta onnelta ja pahoilta hengiltä. Sitä myös kaiverrettiin usein puisiin esineisiin, kuten lusikoihin tai juustolautoihin, joissa hannunvaakunaa on käytetty jo satoja vuosia sitten. Käpälikköä on käytetty myös kirjontakuviona, riipuksissa ja soljissa. Vanhin tunnettu suomalainen hannunvaakuna on kaiverrettu noin vuoden 1000 paikkeilla sukseen. Läntisellä viikinkiajalla Suomen alueella käytettiin hannunvaakunakuvioita vaatteissa. 

Suomen Kotiseutuliitto ehdotti 1950-luvulla hannunvaakunan käyttöä kulttuurimuistomerkkien symbolina. 1960-luvulla se otettiin käyttöön Pohjoismaissa nähtävyyttä kuvaavana liikennemerkkinä, ja nykyisin se on levinnyt kansainväliseen käyttöön. Merkkiä on käytetty myös koko Kalevala Korun historian ajan sen tuotteissa kuten riipuksissa. Kalevala Koru kuvailee, että "Hannunvaakuna suojelee pahalta. Yhdestä nauhasta muodostuva kuvio synnyttää suojaavan voiman, jonka mahtiin uskoi muinoin koko pohjoinen Eurooppa. Kuvio muistuttaa myös maan neljästä suojelushengestä, jotka asettuivat kukin omaan nurkkaansa ja kannattelivat taivasta maan yllä. Pohjolan kansat antoivat näille hengille nimiksi Länsi, Itä, Pohjoinen ja Etelä."

Lisäksi merkkiä on käytetty Suomen kulttuurirahaston tunnuksessa, Svenska kulturfondenin tunnuksessa, Pörssisäätiön tunnuksessa ja Pörssitalon lipussa, Apple Macintoshin komentonäppäimenä, Ruotsissa Riksantikvarieämbetetin tunnuksessa sekä suomalaisissa pennin (vuodesta 1963 vuoteen 1979) ja viiden pennin kolikoissa (1963–1990). Ulkonäöltään samanlaiset, mutta markka-arvoiset kolikot olivat käytössä 1952–1962. Hannunvaakuna esiintyy myös 15. Prikaatin muistoristissä. Kulttuurirahaston tavoin se on poistettu myös Suomen tykistömuseon, nykyisen Museo Militarian tunnuksesta.

Virossa symbolin nimityksiä ovat muun muassa (*silmus*)*nelinurk* eli '(silmukka)nelikulmio', *nelikand* 'nelikanta', *nelikant* 'nelikantti', *aasruut* ja *võlusõlm* 'taikasolmu'. Virossa hannunvaakunoita on tavattu erilaisista arkeologisista korulöydöistä, jotka ovat 800–1100-luvulta peräisin. Sitä tavataan enemmän tekstiilien koristeena kuin puuesineisiin kaiverrettuna. Nelikantaa käytetään Virossa kintaissa, setukaisten vöissä ja etelävirolaisessa kirjonnassa. Merkkiä on pidetty suojelua antavana, mutta myös manalan symbolina. Hannunvaakunaa käytettiin Viron Nuorten laulu- ja tanssijuhlien tunnuksena vuonna 2017, jolloin järjestettiin 12. Nuorten laulu- ja tanssijuhlat. Sen on ajateltu kuvastavan muun muassa sukupolvien välistä yhteenkuuluvuutta ja jatkuvuutta. Se on myös maan kulttuurimonumenttien tietokannan tunnuksena. 

Hannunvaakunan nimi tulee kristillisestä pyhimyksestä Johannes Kastajasta, mutta merkin alkuperä on esikristillinen.

## Hannunvaakunoita


Kuva:Hannunvaakuna-aiheinen kuviotiili Hämeen linnasta.jpg|Hannunvaakuna-aiheinen kuviotiili Hämeen linnasta.
Kuva:Apple key.jpg|Apple Macintoshin komentonäppäin.
Kuva:Finland road sign 772f (2007–2020).svg|Nähtävyys-liikennemerkki.
Kuva:Finlandia 5 pennia.JPG|Viiden pennin kolikko.
Kuva:Noidansolmu.svg|Noidansolmu on eräs hannunvaakunan muunnos.
Kuva:Saint Johns Arms cheese mould Finnish National Museum.jpg|Hannuvaakunalla koristeltuja juustomuotteja Suomen kansallismuseossa. 
Kuva:Heikintori.jpg|Hannunvaakuna on myös Tapiolan Heikintorin kauppakeskuksen tunnus.
Kuva:SuomenSisu logo.gif|Suomen Sisun hannunvaakuna-tunnus.
Kuva:Kastre valla vapp.svg|Kastren kunnan vaakuna.
Kuva:Eesti kultuurimälestis.jpg|Hannunvaakuna on Virossa kulttuurikohteita osoittava symboli. Huomaa sen keskelle muodostuva tursaansydänmäinen hakaristi.
Kuva:Kostomuksha Coat of Arms.svg|Hannunvaakuna esiintyy myös Vienan Karjalassa sijaitsevassa Kostamuksen vaakunassa.
Kuva:Fornsalen – Bildstein mit Schleifenquadrat.jpg|Kuvakivi Visbystä, jossa on Hannunvaakuna. Huomaa sen keskelle muodostuva hakaristi.
Kuva:Mosaic ceiling at the Royal Ontario Museum.jpg|Hannunvaakuna Ontarion kuninkaallisen museon kattokoristeissa.
Kuva:GMF.27795-2 Drittes Reich SS Offiziersdolch M-1936 Reichsadler, Meine Ehre heisst Treue etc (Nazi Germany dagger, scabbard, hanger, portepee, swastika, runes, skulls) (paradedolk for SS-offiserer) Emir Curt, Glomdalsmuseet Norway CC BY.jpg|Hannunvaakuna SS-tikarin kotelossa.
Kuva:Kerrattu hannunvaakuna tietosanakirja.jpg|Kerrattu hannunvaakuna.


## Katso myös

* Aurinkopyörä
* Kannuksenpyörä
* Runonlaulajan kädet
* Ukkosmerkki

## Lähteet

## Aiheesta muualla